पर्व-ध्याड़े बी जीवन दा जरूरी अंग न। मनाने बी जरूर गै पौंदे न। नेईं मनाओ तां कंजूस ते अधर्मी खुआओ। दिन-ध्यारें उप्पर धीएं गी बी जरूर बलाना पौंदा ऐ। आई दिएं गी खाली बी नेईं भेजना। आखदे धीआं बदसीसां दिन्दियां न। पाप लगदा ऐ। मते लोकें दा बचार ऐ जे दिन-ध्यारे उप्पर नमें टल्ले जरूर गै सेआने लोड़चदे। न। देआली गी नमां भांडा जरूर गै घरा बिच औना चाही दा। पल्लै पैसे नेईं होन तां फी दुहार चुक्कने कोला जरा बी दरेग नेईं करना। दुहार चुकदे केह्ड़ा मीह्ना ऐ। सारी दुनियां दुहार चुक्कियै अपनी गरज पूरी करदी ऐ। बड़े-बड़े राजे-म्हाराजे दुहार चुकदे न। ब’रे मगरा कुतै ध्यार औंदा ऐ। उसी खुशी कन्ने मनाना चाही दा। पैसे ते औन-जान हुन्दे न। इस भावना गी मना च रक्खियै सब्भै इयै सोचदे न जे ध्यारा दी रीत जरूर पूरी करनी ऐ। करी लैंदी रीतां पूरियां ते फी मकांदे रौंह्दे कर्जा अगले ध्यारा तगर। दुहार देने आले रोज आइयै किश न किश अंट-छंट सनाई जन्दे। लैने बेल्लै मूल कोला दूना सूद लेई लैंदे।